Hvað eru margar tegundir af húsum í heiminum ? Eins og við mátti búast treysta byggingaverkfræðingar okkar sér ekki til að svara þessari spurningu beint . Ýmsum spurningum af þessu tagi er ekki hægt að " svara " í venjulegum skilningi , til dæmis með því að nefna tiltekna tölu í þessu tilviki . Hins vegar er hægt að ræða spurninguna og varpa ljósi á það , af hverju ekki er til svar við henni , og það ætlum við að gera . Meginástæðan fyrir þessu er sú að hugtakið " hústegund " er ekki skilgreint og hefur aldrei verið það . Auk þess er engan veginn ljóst að við værum neinu bættari þó að til væri einhver viðtekin allsherjarskilgreining á hústegundum . Við getum flokkað hús á margan hátt og gerum það að sjálfsögðu þegar á þarf að halda . Til að mynda getum við þá farið eftir byggingarefni : Torfhús , timburhús , steinhús , bjálkahús , stálgrindarhús , stráhús , leirhús , jarðhús ... Einnig flokkum við hús oft og tíðum eftir notkun og tölum þá um íbúðarhús ( einbýlishús , parhús , raðhús , fjölbýlishús , ... ) , útihús ( fjárhús , hesthús , fjós , hlöður , hænsnahús , svínahús , ... ) , gróðurhús , garðhús , skólahús , verslunarhús , skrifstofuhús , iðnaðarhús , pakkhús , þinghús , stjórnarráðshús , kirkjur , hof , kvikmyndahús , samkomuhús , frystihús , safnhús , bókhlöðuhús , dæluhús , leikhús , dómhús , sjúkrahús , hljómleikahús , stöðvarhús , ... Við getum líka flokkað hús eftir atriðum sem tengjast lögun og talað um einnar hæðar hús , tveggja hæða hús , háhýsi , burstarhús , hús með valmaþaki , hús með flötu þaki , rétthyrnd hús , kringlótt hús , kúluhús , sexstrend hús , ... Engin sýnileg takmörk eru fyrir þeim atriðum sem við gætum lagt til grundvallar við " flokkun " húsa , auk þess sem hver flokkun um sig kann að vera endalaus . Og það er ekki einu sinni víst að þetta komi neitt að sök ; sá sem þarf á einhvers konar flokkun að halda býr hana til um leið og allir skilja um leið hvað hann á við . Mörg tegundarhugtök eru skýrar afmörkuð en hústegundirnar . Sem dæmi mætti líklega nefna bílategundir eða önnur vörumerki . Tegundir öreinda í eðlisfræði eru líka afar vel afmarkaðar . En þekktasta tegundarhugtak vísindanna er líklega tegundirnar í lífríkinu . Þó að þær séu geysimargar og alls ekki allar þekktar , þá eru þær engu að síður afmarkaðar . Tegund lífvera má til dæmis skilgreina þannig að tveir einstaklingar eru af sömu tegund ef þeir geta átt frjótt afkvæmi saman . Vegna þessarar skýru skilgreiningar hefur það merkingu að tala um fjölda tegunda og það er einmitt gert í svari Sigurðar S. Snorrasonar á Vísindavefnum við spurningunni Hvað eru til margar fisktegundir í heiminum ?